google/wiki40b huggingface dataset:
Andriela Rääbis

Andriela Rääbis (aastani 1991 Andriela Vutt, sündinud 21. juulil 1966 Tartus) on Eesti keeleteadlane.

Elulugu

Lõpetas 1983. aastal Kohtla-Järve 17. Keskkooli ja õppis aastatel 1984–1990 Tartu Ülikoolis, mille lõpetas eesti filoloogina.
Ta oli aastatel 1997–1999 Tartu Ülikooli magistriõppes ning sai magistrikraadi magistritööga "Telefonivestluse sissejuhatus". 2001–2009 õppis ta Tartu Ülikooli doktoriõppes ning sai 2009. aastal doktorikraadi doktoritööga "Eesti telefonivestluse sissejuhatus: struktuur ja suhtlusfunktsioonid" (juhendaja Renate Pajusalu).
Ta oli 1990–1997 Tartu Ülikooli eesti keele labori insener, 1997–2000 üldkeeleteaduse õppetooli vanemlaborant, aastast 2001 arvutilingvistika teadur.

Teadustöö

Uurimisvaldkond: suuline kõne, telefonivestluse struktuuri uurimine konversatsioonianalüüsi meetodil. Emakeele Seltsi tegevliige. Avaldanud 47 teadustrükist.
Kaja

Kaja tekkimine

Kaja tekib siis, kui levivale helilainele tuleb ette takistus nagu näiteks majasein või mägi. Seda, miks peegeldamine üldse juhtub, võib seletada katkestusena laine leviku keskkonnas. Seda on võimalik märgata, kui peegeldunud heli on võimalik selgelt kuulda eraldi otsesest helist teatud viivituse ja heli amplituudi muutumise tõttu. Inimkõrv ei kuule kaja, kui otsese heli ja kaja vaheline viivitus on lühem kui 1/15 sekundit. Kuivas õhus ja temperatuuris 25 °C on heli leviku kiirus umbes 343 m/s. Seega, et inimene kuuleks kaja selles keskkonnas, peab peegeldaja olema heliallikast 17,2 meetri kaugusel.
Eugen Paal

Eugen Paal (aastani 1979 Jevgeni Fedulajev; sündinud 4. juunil 1954 Rakveres) on Eesti matemaatik ja füüsikateoreetik.

Elulugu

Lõpetas 1972 Rakvere 1. Keskkooli, 1977 TRÜ füüsika-keemiateaduskonna, 1986–1988 FI aspirant, füüsika-matemaatikakandidaat (1989, FI, väitekiri "О неассоциативном расширении теоретико-группового метода на основе луп Муфанг и алгебр Мальцева", juhendaja Jaak Lõhmus). Oli 1983–1985 TPI assistent, 1988–1997 TTÜ matemaatikainstituudi õppejõud, alates 1998. aastast professor.

Teadustöö

Uurimusi Lie teooria, mitteassotsiatiivsete süsteemide, Gerstenhaberi teooria ning operaaditeooria valdkonnast, samuti nende rakendused. Tähtsamad tulemused: mitteassotsiatiivsete pidevate Moufangi sümmeetriate invariantide ja väljateoreetiliste jäävusseaduste konstrueerimine; Moufangi-Noetheri voolualgebrate konstrueerimine; Gerstenhaberi algebra struktuuri väljaselgitamine abstraktse operaadi assotsieeritud kohomoloogias. Eesti Vabariigi teaduspreemia (1995). Üle 80 teadustrükise, sealhulgas 1 monograafia, 1 õpik, mitmete teaduskonverentside korraldaja, teadusajakirjade ja  konverentsikogumike toimetaja.
Riigimuuseum

Riigimuuseum ehk riikliku alluvusega muuseum on riigile kuuluv ja riigiasutustele alluv muuseum, vastandina omavalitsusele kuuluvale või eramuuseumile.
Eestis on riigimuuseumid näiteks Eesti Kunstimuuseum ja Tartu Kunstimuuseum.
Rein Vill

Rein Vill (20. jaanuar 1944 – 2. juuni 2007) oli eesti kultuuritegelane.

Elulugu

1963. aastal lõpetas ta Põlva Keskkooli. Samal aastal asus tööle Põlva kultuurimajas, kus ta töötas üle 40 aasta.
1967. aastal alustas ta Põlva rajooni laulupidude korraldamist ning oli läbi aastate mitmete Põlvamaa laulupidude stsenarist ja korraldaja.
Koos ajaloolase Tiiu Ojaga sidusid nad eesti laulupeoliikumise alguse 1855. aastal Põlvas toimunud laste laulupühaga.
1990. aastate alguses korraldas ta Põlvas mitmel aastal täiskasvanute harrastusteatrite ülevaatusi, millest 1997. aastal kasvasid välja harrastusteatrite riigifestivalid.
1995. aastal oli ta üks Jakob Hurda nimelise Põlva Rahvahariduse Seltsi taastajatest ning oli seltsi juhatuse esimees 1995–2007. Ta oli ka Eesti Kultuuriseltside Ühenduse üks asutajaid.
Ta on maetud Põlva kalmistule.
2016. aastal avati Põlva Kultuuri- ja Huvikeskuse juures tema mälestuspink.
Uus-Meremaa spinat

Kirjeldus

Taimel on kalduvus lamanduda ja moodustada maapinnal roomates tiheda vaiba, või ronida mööda muud taimestikku üles, ja rippuda sealt alla. Noores eas võib taim olla ka püstise kasvuga. Taim kasvab 30–140 cm pikkuseks. Lehed on 3–15 cm pikad, kolmnurksed ja ererohelised. Need on paksud ja kaetud väikeste näsadega, mis näevad välja nagu lehe pinnal olevad veetilgad. Õied on väikesed, mõne mm läbimõõduga, kollased ja viljaks on väike kõva u 13 mm läbimõõduga lapikümar kupar, mis on kaetud väikeste ogadega ja kus seemned paiknevad kahes reas. Seemned, mida kupras on 3–8, on 2,5 mm pikkused, pirnikujulised, sileda pinnaga.

Kasvatamine

Uus-Meremaa spinatit kasvatatakse söödavate lehtede pärast, ja seda võib kasutada nii toiduks kui ka dekoratiivtaimena maapinna katmisel. Nagu taime nimetus vihjab, sarnaneb see maitselt ja tekstuurist spinatiga, ja seda kasutatakse toidu valmistamisel nagu spinatit. Sarnaselt spinatiga sisaldab see oksalaate, oksalaatide sisalduse vähendamiseks tuleb lehti enne toidu valmistamiseks kasutamist kuumas vees ühe minuti blanšeerida ja seejärel külma veega loputada. Taim on soojalembene ja seda peetakse rahvaaretuslikuks köögiviljaks. Vaid mõned putukkahjurid toituvad sellest taimest ning isegi teod ja nälkjad näivad seda vältivat.
Jämedad, ebaühtlase kujuga seemned külvatakse pärast viimaseid kevadkülmi. Enne külvi tuleb seemneid leotada 12 tundi külmas vees või 3 tundi soojas vees. Seemned tuleb külvata 15–30 cm vahekaugusega ja 5–10 mm sügavusele. Tõusmed tärkavad 10–20 päevaga ja taime lehti saab varuda terve suve läbi (erinevalt tavalisest spinatist, mille lehti saab toiduks varuda kevadel või sügisel, sest suvel pika päeva tingimustes kipub see putkuma).

Nimetus

Sellel laia levikuga taimel on eri asukohtades mitmeid nimetusi. Lisaks Uus-Meremaa spinatile kutsutakse seda ka Botany Bay spinatiks, Cooki kapsaks, kōkihi-ks (maoori keeles), merespinatiks ja ruutlehikuks. Austraalias kutsutakse seda dingosalatiks ja dingokapsaks, kus "dingo" (i.k. warrigal) iseloomustab taime metsikust (algselt neid ei kultiveeritud).
Sandra Nurmsalu

Isiklikku

Sandra Nurmsalu elukaaslane on Tarmo Kask. Neil on tütred Crystal Ingrid ja Flora Lee ning poeg.
Laura Baumverk

Laura Baumverk (sündinud 9. oktoobril 1948 Rakveres) on eesti näitleja.
Lõpetas 1967. aastal Tallinna 7. Keskkooli.
Oli aastatel 1974–1981 ja 1983–1984 Rakvere Teatri näitleja. 1982. aastal oli Noorsooteatri näitleja. Seejärel tegutsenud vabakutselisena. Alates 1995. aastast oli mitu aastat Eesti Draamateatri inspitsient ja rekvisiitor.
Frankie and Johnny

Tegevustik

Frankie ja Johnny on paar, kuid Frankie muutub armukadedaks, kui Johnny õnne nimel hasartmängudes hakkab võõral punapeal Nellie Bly'l järgi jooksma. Tegevus toimub jõelaeval.
Sylvester Tegetmeyer

Sylvester Tegetmeyer (ka Silvester Tegetmeier; surnud 1552 Riias) oli Liivimaa olulisemaid usureformaatoreid, selle radikaalsema suuna esindaja.
Tegetmeyer pärines Hamburgist, kuid tema noorusest pole midagi teada. 1510. aastatel õppis ta Rostocki ülikoolis ning sai 1519. aastal magistriks. Pärast seda oli ta lühikest aega Rostocki Maarja kiriku kaplan ning seejärel Jakobi kiriku jutlustaja. Seal töötades puutus ta kokku Joachim Slüteriga, kes teda reformatsiooniga tutvustas. 
Lõplikult liitus Tegetmeyer reformatsiooniga aga seejärel, kui ta 1522. aastal Riiga saabus. Temast sai Andreas Knopkeni järgija ja peagi ka abiline. Sama aasta sügisel alustas ta juba teise iseseisva jutlustajana Riia Jakobi kirikus tegevust. Ta osutus Knopkenist tunduvalt radikaalsemaks usulevitajaks, kes oli valmis ka vanausulistega tõsisesse konflikti minema. Võimalik, et just tema jutlused põhjustasid Riias pildirüüsteid. 
Tegetmeyer lootis reformatsiooni levitada aga ka mujale üle Liivimaa. Oma tegevuses leidis ta tugeva toetaja Riia linnasündik Johann Lohmülleris, kellega koos ta 1525. aastal maapäevale sõitis. Seal jutlustas Tegetmeyer mitu korda päevas ja võitis reformatsioonile rohkelt uusi toetajaid. Samas astus tema vastu tugevalt välja Harju-Viru rüütelkond, kelle esindajad ähvardasid teda noaga ja sundisid kirikust lahkuma. Seejärel jutlustas Tegetmeyer vabas õhus.
1525. aastal puhkesid pildirüüste ja tõsine konflikt linlaste ja piiskop Johann Blankenfeldi vahel aga Tartus. Linnas oli vaid üks luterlik jutlustaja, Melchior Hoffmann, kes oli teoloogilise hariduseta ning kaldus müstitsismi. Linnarahva rahustamiseks palus Tartu raad Riiat endale mõni jutlustaja abiks saata. Tegetmeyer saabuski veebruaris Tartusse ja jutlustas seal üle kahe nädala mitu korda päevas. Ta aitas koostada ka Tartu luterlikku usukorraldust.
Tegetmeyeri plaanides oli ka üle-Liivimaalise luterliku kirikukorralduse koostamine, millest ta andis teada 1526. aastal. See plaan siiski käiku ei läinud, sest 1529. aastal koostasid luterlikes linnades kasutust leidnud kirikukorralduse hoopis Preisimaa reformaator Johann Briesmann ja Knopken. Tegetmeyer asus samas aga Preisimaa-vastaste tegelaste ridadesse, lootes reformatsiooni edendamist Riia kodanike ja Liivi ordu koostöö läbi.
Tegetmeyer jäi Liivimaa üheks olulisemaks kiriku-uuendajaks kuni oma surmani Riias 1552. aastal.
Adelebsen

Ajalugu

Paikkonda on esimest korda mainitud 990. aastal nimega Ethelleveshusen maa kinkimise kontekstis: keiser Otto III kinkis selle oma õele Sophiale. Aadliperekond von Wichbike (Wibbecke) kolis 1234. aastal Adelebsenisse ja ehitas sinna liivakiviastangule lossi. Lossi – Burg Adelebsen – on esimest korda mainitud 1295. aastal, ja perekond on sealt alates koha järgi tuntud kui von Adelebsen.
14. sajandist kuni 19. sajandi keskpaigani säilitasid von Adelebseni aadlikud seal päruskohtu (Patrimonialgericht). Adelebseni isandad andsid 1543. aastal välja kohtumääruse (Gerichtsordnung) ja 1550. aastal haldusmääruse (Polizeiordnung), pannes aluse õiguslikule menetlusele ja haldusnormidele nende kohtualluvuses, samuti rikkumiste eest trahvide hankimisele. Nad ammutasid oma tulu peamiselt maksudest, trahvidest ja litsentsitasudest, mida nõudsid näiteks õllepruulijatelt, võõrastemajade või kõrtside pidajatelt, kaupmeestelt ja teatud käsitöölistelt. 1859. aastal Hannoveri kuningriigi halduses allutati päruskohus äsjaloodud kuningliku valitsuse ametile lähedases Uslaris. 1866. aastal sai Hannoverist Preisi kuningriigi osa, mille alluvuses oli see tuntud kui Hannoveri provints.
Adelebsen ja loss põletati 1466. aastal piirkondliku vaenu ajal Hildesheimi piiskopi Ernst I von Schauenburgi poolt osaliselt maha. Algselt linnusena püstitatuna ehitati loss 1596. aastal ümber muljetavaldava fassaadiga ja arvukate suurte akendega tubadega, mis oleks sobiv teenima aadlikoduna.
Linn ja loss purustati peaaegu taas Kolmekümneaastase sõja ajal. Loss ehitati 1650. aastal taas üles; ning 1740. aastal seda renoveeriti ja laiendati barokkpalee stiilis.
Adelebseni juudi kogukond sai alguse 17. sajandi lõpus, esimene dokumenteeritud juudi perekond ilmus maksuloendisse 1675. aastal. 1796. aastal oli linnas 20 juudi perekonda. 19. sajandil kasvas juudi kogukond üheks suuremaks piirkonnas. 1848. aastal moodustasid 149 juudi elanikku 13% linna rahvastikust. Kuid kogukonna suurus kahanes kindlalt 19. sajandi lõpus ja 20. sajandi alguses, nii et 1925. aastal elas Adelebsenis vaid 46 juuti, moodustades 3% rahvastikust. Natsirežiimi ajal purustati kogukond küüditamise, väljarände ja tapmistega. Kohalik sünagoog purustati 9.–10. novembril 1938 Kristalliööl Göttingeni SS-i liikmete poolt, kellega ühinesid Adelebseni SS liikmed.
Caseyri neem

Caseyri neem (varasem nimi Guardafui neem; ka Guardafui, Gees Gwardafuy, Ras Asir) on 275 m või 244 m kõrgune kaljuneem Somaali poolsaare (Aafrika Sarve) kirdetipus. Araabia mere poolt vaadatuna algab selle juurest Adeni laht (neemest põhja pool). Lõuna poole jääb India ookean.
Tema koordinaadid on 11° 50' N, 51°17' E. Teda nimetatakse mõnikord Aafrika mandri kõige idapoolsemaks tipuks (tavaliselt peetakse selleks Xaafuuni neeme, mis asub Caseyri neemest 100 km kaugusel lõunas pisut ida pool). Ta asub Bereeda (62,1 km) ja Jeemenile kuuluvate Sokotra saarte (umbes 100 km) vahel.
Neem asub Somaalia Bari ringkonna territooriumil, kuid faktiliselt kuulub rahvusvaheliselt tunnustamata riigile Puntlandile.
Neemel on majakas, mis rajati 1924. Itaalia okupatsiooni ajal nimetati seda Faro Francesco Crispi. Seal oli ka raadiojaam. Neemest lõuna pool on Sennarefi neem, mida meresõitjad ajasid udu tõttu sageli segi Caseyri neemega. See on põhjustanud sagedasi laevahukke.

Nimi

Antiikajal hüüti seda neeme Aromatum Promontorium 'vürtside neem', samuti Elevandineemeks. Hiljem sai ta laevasõidu ohtlikkuse tõttu nimeks Guardafui. See nimi tähendab Levandi meremeeste lingua franca's 'ole valvas ja põgene'.
Neeme kohal kõrguvat mäge hüüavad kohalikud Gardaf või Jardaf, neeme ennast Azor. Araabiakeelset nime Jard Hafūm ja nime Guardafui seostatakse mäe nimega.
Mike Nichols

Mike Nichols (sünninimi Mihhail Igor Peškovski; 6. november 1931 Berliin – 19. november 2014 New York) oli USA teatrilavastaja ja filmirežissöör ning filmiprodutsent.
Psammophis mossambicus

Levila

Neid madusid võib roomamas kohata Sambias, Zimbabwes, Kongo Demokraatlikus Vabariigis, Botswanas ja Mosambiigis.
Ülo Valk

Pere

Tema isa oli metsateadlane Uno Valk. Ülo Valgu vend on arheoloog Heiki Valk.
Inuitid

Nimetus

Inuit (mitmus tüvest inu-) tähendab grööni keeles 'inimesed'. 
Selle nimetuse otsustas 1977 kasutusele võtta inuittide rahvusvaheline organisatsioon Inuit Circumpolar Conference kõigi eskimote kohta, kuid eesti keeles soovitatakse inuittideks nimetada ainult lääneeskimoid.

Arv

1991. aasta hinnangul oli inuitte Kanadas 31 000 ja  Gröönimaal 47 000. 
2000. aasta hinnangul oli inuitte Kanadas 45 000 ja Gröönimaal 50 000.
2016. aasta hinnangul oli inuitte Kanadas 65 000.

Keel

Inuitid kõnelevad inuiti keeli.

Päritolu

Inuittide esivanemad on tulnud Ameerikasse Beringi väina saarte kaudu Aasiast. .

Eluviis

Inuitid on elanud Põhja-Ameerika rannikul, püüdes mereimetajaid ning küttides maismaal. 
Nad elavad laialipillatult suhteliselt väikeste kogukondadena, mis on muu hulgas erinevate looduslike tingimuste tõttu kultuuriliselt erinevad, kuid paljude ühisjoontega.
Mount Holly (ansambel)

Mount Holly on alternatiivrokibänd Lõuna-Californiast. Ansambli moodustavad laulja Jameson Burt, kitarrist Nick Perri, bassist Deanna Passarella ja trummar John Bach. 2016. aastal avaldati laul "Roll Out", mis on "Transformerite" saaga albumi "Transformers Roll Out" nimilaul. 2017. aastal avaldati singel "Get Up", mis on NFL-i play-off-ide teemalaul, samuti anti välja singel "Stride By Stride". 2017. aastal peaks ilmuma ka bändi esimene album.
Siret Kotka-Repinski

Haridus

Aastal 2005 lõpetas ta Väike-Maarja Gümnaasiumi. 2008. aasta kevadel lõpetas Tartu Ülikooli sotsiaalteaduskonna. Kotka bakalaureusetöö teema oli "Keskklassi kujunemisest Eestis". 2016. aastal omandas Tallinna Ülikoolis magistrikraadi politoloogias.

Poliitiline karjäär

Siret Kotka astus Eesti Keskerakonna noortekogusse 2000. aastal. 10. augustist 2004 on ta erakonna liige. Alates maist 2006 oli ta noortekogu aseesimees ning alates 19. maist 2007 noortekogu esimees. Esimehe valimistel noortekogu V kongressil, kus osales ligi 300 liiget, sai ta 133 häält ning edestas teise tulemuse saanud Robert Raudsaart 52 häälega. 2008. aastal valiti ta tagasi noortekogu esimeheks.
Kotka on Eesti Keskerakonna Lääne-Virumaa piirkonna esimees ja Väike-Maarja vallavolikogu liige, revisjonikomisjoni esimees. Lisaks on Siret Kotka Keskerakonna Volikogu aseesimees ja erakonna arendussekretär.
Ta on töötanud majandus- ja kommunikatsiooniministri referendina (Edgar Savisaare abina). 1. juulist 2008 töötas Kotka Tallinna abilinnapea Taavi Aasa nõunikuna.
Ta kandideeris 2011. aasta Riigikogu valimistel Lääne-Viru maakonnas ning sai 894 häält, kuid valituks ei osutunud. 1. juulil 2014 sai temast seoses Ester Tuiksoo süüdimõistva kohtuotsuse jõustumisega riigikogu asendusliige.
Ta kandideeris ka 2015. aasta Riigikogu valimistel valimisringkonnas nr 6 (Lääne-Viru maakonnas), sai 2558 häält ning osutus valituks ringkonnamandaadiga.
Ta on Tallinna Autobussikoondise nõukogu liige.

Organisatsiooniline tegevus

Siret Kotka on MTÜ Ausad Valimised juhatuse liige ning Eesti Loomakaitse Seltsi liige.

Isiklikku

Tema abikaasa (alates 30. aprillist 2017) on Martin Repinski. Sama aasta oktoobris sündis neil poeg Morgan.
Ta on pärit Lääne-Virumaalt Triigi külast, kus elab ka tema ema Sirle Kotka.
Karin Sein

Karin Sein (sündinud 27. juunil 1974) on eesti õigusteadlane, Tartu Ülikooli tsiviilõiguse professor.
Ta lõpetas 1997. aastal Tartu Ülikooli õigusteaduskonna, kaitses 1999. aastal õigusteaduse magistri kraadi Freiburgi Ülikoolis ja 2007. aastal doktorikraadi Tartu Ülikoolis tööga "Ettenähtavus ja rikutud kohustuse eesmärk kui lepingulise kahjuhüvitise piiramise alused".
Ta on töötanud õppejõuna Tartu Ülikoolis ja Sisekaitseakadeemias, aastail 1996–2001 oli ta Justiitsministeeriumi nõunik.
Alates 1. jaanuarist 2015 on ta Tartu Ülikooli tsiviilõiguse professor.
Seppo Zetterberg

Seppo Juhani Zetterberg (sündinud 5. detsembril 1945 Helsingis) on soome ajaloolane, Jyväskylä Ülikooli üldajaloo emeriitprofessor, Soome Teaduste Akadeemia liige.
Aastatel 1994–1996 oli Seppo Zetterberg Soome Instituudi juhataja Eestis. 1997–2008 oli ta ajakirja Kanava peatoimetaja.
Seppo Zetterberg on tuntud Eesti ajaloo uurijana, kuid on palju tegelenud ka Soome autonoomia-aja lõpu ajalooga. Seppo Zetterbergi 2007. aastal ilmunud "Viron historia" on koguteos Eesti ajaloost alates jääajast kuni tänapäevani. Soome Ajaloosõprade Liit valis teose aasta ajalooraamatuks ning see kandideeris ka Soome tunnustatumale teabekirjanduse auhinnale Tieto-Finlandia. Eesti keeles ilmus teos 2009. aasta novembris.
A-Rosa Flora

Laeva ajalugu

Kiil pandi 12. aprillil 2013. Laev lasti vette 2013. aastal. Ta sai valmis novembri viimasel nädalal ja talvitas Meyer Werftis Viking River Cruisese laevade kõrval Papenburgis. 3. aprillil 2014 ristiti laev Mainzi Adenauer Uferi ääres, kus toimus pidulik tseremoonia. Ristiemaks sai Yvonne Catterfeld, A-Rosa brändi saadik. 5. aprillil 2014 asus laev esmareisile Kölnist Trieri.
Laeva kasutatakse Euroopa jõgedel sõitudeks Reini-, Maini-, Moseli-, Doonau-äärsete linnade vahet.
Aagot Vangen

Aagot Vangen (29. juuni 1875 Stor-Elvdal – 29. juuli 1905 Drøbak) oli norra naisskulptor.
Ta õppis Pariisis Académie Julianis Denys Pierre Puechi juures.
Alpamayo

Asukoht ja kõrgus

Halduslikult asub mägi Ancashi piirkonnas Peruus.
Alpamayo kõrgus on 5947 m. Ta on Cordillera Blanca mäeaheliku kõrguselt 19. tipp (kui arvestada tippe topograafilise prominentsiga üle 400 m).
Ta asub Quitaraju mäetipust (6036 m) 2,0 km edela suunas.
Mägi on jääga kaetud püramiidikujulise tipuga ja väga järskude nõlvadega (kohati 60º). Eristuvad mäe põhja- ja lõunatipp.

Alpinism

Mäe esmavallutajaks loetakse Saksa mägironijate neljaliikmelist rühma, kes jõudis tippu 1957. aastal põhjaribi kaudu. 6 aastat varem (1951) käis mäetippu esmavallutamas Raymund Leiningeri ja George Kogani juhtimisel Prantsuse-Belgia ühisekspeditsioon, kelle liikmetest jõudsid tippu väidetavalt George ja Claude Kogan, kuid 1957. aastal, fotomaterjalide võrdlusel, selgus, et tippu nad päris välja ei jõudnud.
2003. aasta juulis teatati, et tõenäoliselt laviini või jääseina kokkuvarisemise tõttu jäi kadunuks kuni 18 mägironijat. Enamik neist olid Saksa, Iisraeli, Argentina ja Venezuela alpinistid. Päästetööde käigus osa päästeti. Hukkunuid oli 7.
Vaatleja (ajakiri)

Vaatleja on aastast 2000 Tartu Tähetorni Astronoomiaringi koostatav elektrooniline astroomiaajakiri.
Ajakirjas avaldatakse astronoomiateemalisi kirjutisi.
Kontrastid

Kontrastid oli Eesti ansambel, mis tegutses Tartu kultuurihoone juures 1960-ndate teisel poolel.
Jean-Claude Mourlevat

Jean-Claude Mourlevat (sündinud 22. märtsil 1952 Ambertis Auvergne'is, Prantsusmaal) on prantsuse kirjanik, näitleja ja lavastaja, keda tuntakse peamiselt noorteromaanide autorina.
Eesti keeles on ilmunud tema raamatud "Ookeani kutse" (tõlkija Indrek Koff, kirjastus Draakon & Kuu), mis pälvis 2014. aastal tõlkelastekirjanduse auhinna Paabeli Torn, ja novellikogu "Siluett" (tõlkija Indrek Koff, Draakon & Kuu 2015).
Silvi Tenjes

Silvi Tenjes on eesti keeleteadlane ja inimsuhtluse uurija.
Aastal 1991 lõpetas ta Tartu Ülikooli eesti keele ja kirjanduse eriala õpetaja ettevalmistusega. 
Seejärel töötas ta Tartu Ülikooli filosoofiateaduskonnas teadurina, vanemteadurina ja dotsendina. Filosoofiadoktor (2001). 
Tema peamised uurimisvaldkonnad on: keel, inimkommunikatsioon (sh kommunikatiivsed kehaliigutused), õppimis- ja juhtimisprotsessid, pragmaatika, semantika. 
1995. aastal pälvis ta Eesti Teaduste Akadeemia I preemia magistritöö "Žestid eestikeelses dialoogis" eest.
Avaldas artikli "Kuidas mõjub meile teise inimese puudutus?".
2014.–2015. aasta maailma karikasari murdmaasuusatamises

2014.–2015. aasta murdmaasuusatamise maailmakarikasari oli 34. ametlik maailmakarikasarja hooaeg. Esimene MK-etapp toimus 29. novembril 2014 Soomes Kuusamos ja viimane etapp peeti 15. märtsil 2015 Norras Oslos. Hooaja põhisündmus oli 2015. aasta põhja suusaalade maailmameistrivõistlused.

Märkused

Etapp pidi toimuma La Clusaz's, kuid lumepuuduste tõttu toimus see Davosis.
Kaiserslautern

Ajalugu

Tänapäeva linna kohale rajas pärast 1152. aastat Friedrich I Barbarossa omale palee, mille juurde tekkis Lauterni asula. 1276. aastal sai Lautern linnaõigused ja 1375. aastal tänapäevase nime.

Haridus ja teadus

Linnas on aastal 1970 asutatud Kaiserslauterni ülikool.

Sport

Linn on tuntud jalgpalliklubi FC Kaiserslauterni kodulinnana.
Sauga vald (1939)

Sauga vald oli vald Pärnumaal aastail 1939–1950.
Vald kuulus Riigivolikogu 36. valimisringkonda, kust valiti Viktor Päts.
Vallavanem August Oidermaa oli ka Pärnu maavalitsuse liige, kuid esitas 24. aprillil 1940 mõlemalt kohalt lahkumispalve.

Väljavõte Vabariigi Presidendi otsusest nr. 88 – 7. oktoobrist 1938 (RT 1938, 87, 776)

14. Sauga vald – maa-alaga, mis moodustub: a) senise Sauga valla maa-alast; b) senise Jõõpre valla maa-alast, välja arvatud valla lahusosa maa-ala seniste Audru ja Koonga valdade piiride vahel; c) senise Vee valla Elbu raba osa ja selle ümbruses asuvate heinamaade maa-aladest; d) senise Taali valla Tammiste asunduse maa-alast; e) senise Audru valla Kurgo ja Koti talude maa-aladest.

Külanõukogude moodustamine ja valla likvideerimine

1945 augustis moodustati Sauga vallas Jõõpre külanõukogu keskusega Kase külas, Kilksamaa-Räägu külanõukogu keskusega Kilksamaa külas ja Sauga külanõukogu keskusega Sauga külas. 1950. aastal Sauga vald likvideeriti ja selle alad arvati Pärnu rajooni koosseisu.
Uspenski kalmistu

Uspenski kalmistu on kalmistu Tartus, osa Raadi kalmistust. Kalmistu on arvele võetud ajaloomälestisena.
Kalmistu asub Raadi kalmistu edelaküljel Kalmistu tänava ääres.
Kalmistu rajati 1773. aastal kui Katariina II keelas matmise kirikutesse ja kirikuaedadesse. Peavärav on tehtud punastest tellistest historitsistlikus stiilis.
Sinna on maetud teiste seas Ludvig Puusepp, Mihhail Rostovtsev, Nikolai Nikolajevitš Karamzin, Vladimir Riives.
Metropolitan Opera

Metropolitan Opera on New Yorgis Lincoln Centeris asuv ooperiteater. Selles majas avati teater 16. septembril 1966 Samuel Barberi ooperi "Antonius ja Kleopatra" maailmaesietendusega. Varem asus teater alates loomisest 1883. aastal kuni aastani 1966 vanas hoones, mis pärast uue maja valmimist lammutati.
Ooperimaja on kaetud valge travertiiniga ja sellel fassaadiks on viis kaart. Teatrisse mahub umbes 4000 vaatajat erinevatele tasanditele. Lava on 16 meetrit lai ja 16 meetrit kõrge. Kuldkaunistustega eesriie on maailma suurim. Lava tehniline pool on väga hea, seetõttu on seal võimalus esitada sama nädala jooksul väga erinevaid teoseid. Tavaliselt on kavas seitse etendust nädalas mängides neli või viis erinevat ooperit.
Metropolitan Opera on tuntud ka oma raadioülekannete poolest. Esimene raadioülekanne tehti 25. detsembril 1931 Engelbert Humperdincki ooperist "Hans ja Grete".
Ahmed Best

Ahmed Best (sündinud 19. augustil 1973 New Yorgis) on Ameerika Ühendriikide dublaažinäitleja. 
Ta on andnud hääle Tähesõdade saaga tegelasele Jar Jar Binksile, seda nii filmides, kuid ka multifilmisarjas "Star Wars: The Clone Wars". Best on võitnud Annie auhinna.